L-UE qed tippromwovi aktar użu ta' vetturi b'emissjonijiet żero u emissjonijiet baxxi billi tistabbilixxi miri minimi għall-akkwist biex il-korpi pubbliċi jkunu mħeġġa jagħżluhom fl-akkwist pubbliku. Illum l-ambaxxaturi tal-istati membri qablu dwar il- pożizzjoni ta' negozjar tal-Kunsill dwar riforma li ser tgħin biex jitnaqqsu l-emissjonijiet tat-trasport b'mod globali, tikkontribwixxi għaċ-ċertezza tas-suq u tistimola l-kompetittività u t-tkabbir tal-industrija tal-Ewropa. Huwa kruċjali li t-trasport isir aktar nadif jekk irridu nieħdu arja aktar nadifa u nindirizzaw it-tibdil fil-klima. B'dawn ir-regoli l-UE qed tagħti sinjal ċar lis-suq: is-settur pubbliku qed jagħti eżempju u s-settur privat għandu jsegwih. Rovana Plumb, aġent Ministru għat-Trasport tar-Rumanija, President tal-Kunsill Id-direttiva attwali mill-2009 dwar il-vetturi nodfa tkopri biss ix-xiri dirett mill-korpi pubbliċi, u l-ebda prattiki tal-akkwist oħrajn. Barra minn hekk, l-uniċi kuntratti ta' servizz tat-trasport inklużi huma dawk għat-trasport pubbliku tal-passiġġieri. Il-mandat tal-Kunsill jestendi l-ambitu tar-regoli biex ikopri l-prattiki tal-akkwist rilevanti kollha bħall-vetturi tat-twellija u tal-kiri u l-lokazzjoni b'opzjoni ta' xiri. Hija koperta wkoll firxa usa' ta' servizzi, bħas-servizzi ta' trasport pubbliku bit-triq, is-servizzi tal-passiġġieri bi skopijiet speċjali u s-servizzi tal-ġbir tal-iskart. Ir-riforma ser iddaħħal definizzjoni ta' "vettura nadifa" , b'kont meħud tar-rekwiżiti tat-tnaqqis għall-gassijiet b'effett serra u l-emissjonijiet tas-sustanzi li jniġġsu l-arja mill-vetturi ħfief. Il-vetturi tqal nodfa huma ddefiniti permezz tal-użu ta' fjuwils alternattivi skont il-leġislazzjoni eżistenti tal-UE. It-test jistabbilixxi miri minimi tal-akkwist għall-vetturi ħfief, it-trakkijiet u x-xarabanks nodfa għall-2025 u l-2030 . Il-miri huma espressi bħala perċentwali minima tal-vetturi nodfa fl-għadd totali ta' vetturi tat-trasport bit-triq koperti mill-aggregat tal-kuntratti tal-akkwist u l-kuntratti ta' servizz pubbliku kollha. L-istati membri għandhom jirrapportaw lill-Kummissjoni dwar l-implimentazzjoni tar-regoli kull tliet snin, u l-ewwel rapport għandu jsir sat-18 ta' April 2026. Wara li d-direttiva tidħol fis-seħħ, l-istati membri ser ikollhom 30 xahar biex jadottaw dispożizzjonijiet nazzjonali biex jimplimentawha. Il-Kummissjoni ressqet il-proposta f'Novembru 2017 bħala parti mit-tieni pakkett tal-mobbiltà tagħha. Il-mandat, li ntlaħaq qbil dwaru fil-Kumitat tar-Rappreżentanti Permanenti, jippermetti lill-presidenza tibda taħditiet mal-Parlament Ewropew. Jeħtieġ li ż-żewġ istituzzjonijiet jaqblu dwar it-test finali. Il-pakkett dwar il-mobbiltà nadifa (informazzjoni dwar il-proposti tal-Kummissjoni)